als_Latn dik_Latn sag_Latn
Gjykata e Lartë zbardh argumentet e rrëzimit të pretencës së prokurorit Artur Selmani, i cili kërkoi nga kolegji penal, ndryshimin e akuzës së vrasjes për Aleksandër Llanaj dhe dënimin e tij me 4 vjet burg, për akuzën e vrasjes për vetëmbrojtje.
Në vendimin e saj, gjykata ka lënë në fuqi vendimin e Gjykatës së Apelit dhe shkallës së parë Vlorë, që dënonte me 35 vite burgim Aleksandër Llanaj, 35 vite burgim Bertil Alliaj dhe 35 vite burg Ani Begaj.
Sipas Selmanit akuzat për vrasje me dashje, në dëm të shtetasve Haki Rakipi dhe Ardi Velaj duhet të pushoheshin, duke lënë në fuqi vetëm fajësinë dhe dënimet përkatëse të tyre për veprën penale të armëmbajtjes pa leje.
Kjo pretencë është pritur me shumë optimizëm nga familjarët e të pandehurve, ndërsa të afërmit e viktimave i ka shkruar presidentit Nishani, se pas pretencës që kishte kërkuar prokurori, djemtë e tyrë ndiheshin të vrarë për herë të dytë.
Pasi nëse Gjykata e Lartë do të pranonte këtë pretencë, atëherë shumë shpejt njëri nga autorët, pasi dy janë në kërkim, do të lirohej menjëherë nga burgu. Letra është administruar nga Presidenti dhe më pas, me përmbajtjes e saj është njohur dhe Prokurori i Përgjithshëm Adriatik Llalla. Për shkak të pretencës, Llalla urdhëroi pezullimin e prokurorit Artur Selmani dhe Alma Muçës, shkruan Shqiptarja.com.
Kolegji penal vlerësoi se, këto përfundime të gjykatave të faktit janë rrjedhojë e një procesi të rregullt ligjor, pas administrimit, shqyrtimit dhe analizës së provave në bazë të ligjit procedural dhe vlerësimit të tyre.
Ndryshe, nga çfarë parashtrohet në rekursin e paraqitur nga të pandehurit, gjykata e apelit Vlorë, me të drejtë ka vlerësuar të bazuar në ligj vendimin e gjykatës së shkallës së parë, pasi nga analiza e akteve të dosjes i ka rezultuar e provuar se, i pandehuri Aleksandër Llanaj ka kryer vrasjen me dashje me armë luftarake të shtetasve Haki Rakipi (Akil Hasanaj) dhe Ardi (Feridian) Velaj duke i shkaktuar atyre vdekjen.
Këto veprime, janë kryer nga i pandehuri Aleksandër Llanaj në bashkëpunim me të pandehurin Ani Begaj dhe të pandehurin Bertil Alliaj, si dhe të ndjerin Albi Limaj (i cili kishte organizuar takimin me shtetasit Haki Rakipi dhe Ardi Velaj).
Po kështu nga provat e administruara në gjykim, ka rezultuar se para kryerjes së takimit,shtetasi Albi Limaj dhe i pandehuri Aleksandër Llanaj janë pajisur me mjete të nevojshme për kryerjen e veprës penale dhe se mbërritja e tyre në lokal “Ador” është bërë nga i pandehuri Ani Begaj nëpërmjet drejtimit të mjetit me targa AA 323 AO.
Ka rezultuar njëkohësisht se futja e të pandehurit Aleksandër Llanaj në automjet është bërë nga i pandehuri Ani Begaj, i cili ka komunikuar me të pandehurin Bertil Alliaj duke mundësuar kështu largimin nga vendi i ngjarjes i armëve të zjarrit me të cilin ishin realizuar goditjet i pandehuri Aleksandër Llanaj dhe shtetasi Albi Limaj.
Ndërkohë ndryshe,nga sa parashtron prokuroria pranë gjykatës së apelit në rekursin e saj, në lidhje me vdekjen e të ndjerit Albi Limaj, gjykata e shkallës së parë dhe gjykata e apelit, me të drejtë kanë vlerësuar se, ka rezultuar e provuar tej çdo dyshimi të arsyeshëm se, ajo nuk ka ardhur si rezultat i veprimeve të kundërligjshme dhe shoqërisht të rrezikshme të pandehurit Aleksandër Llanaj.
Ka rezultuar e provuar se,i ndjeri Albi Limaj, ka hyrë në të njëjtën kohë me të pandehurin Aleksandër Llanaj në verandën e lokalit "Ador" dhe ka dalë prej andej i plagosur, si rezultat i shkëmbimit të zjarrit midis të pandehurit Aleksandër Llanaj dhe shtetasit Haki Rakipi.
Nga administrimi i aktit të ekspertimit mjeko-ligjor, ka rezultuar e provuar se, shkaku i vdekjes së të ndjerit Albi Limaj ka qenë shoku traumatiko-hemorragjik, viktima ka patur dëmtime në kokë, një plagë në brinjë, një plagë mbi kockën e legenit, ndërkohë nga heqja e rrobave është gjetur një predhe arme zjarri, kalibër 9 mm, nga ekzaminimi i së cilës, ka rezultuar se, ajo ka qenë e kalibrit 9 mm x 17 mm, që përdoret nga pistoletat kalibër 9mm x 17 mm.
Në tërësinë e tyre, pretendimet e paraqitura në rekurs, kanë të bëjnë me analizën e provave të bëra nga gjykatat e faktit.Marrja dhe vlerësimi i provave është atribut i gjykatave të faktit, pra i gjykatës së shkallës së parë dhe i asaj të apelit. Gjykata e Lartë nuk shqyrton faktet dhe rrethanat e çështjes, por vetëm zbatimin dhe interpretimin e ligjit në dy shkallët e gjykimit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn